## Pravilnik o označavanju goveđeg mesa

### NN 75/2009 (30.6.2009.), Pravilnik o označavanju goveđeg mesa

75 30.06.2009 Pravilnik o označavanju goveđeg mesa

MINISTARSTVO POLJOPRIVREDE, RIBARSTVA I RURALNOG RAZVOJA

1810

Na temelju članka 20. stavka 5., članka 85. i članka 94. stavka 2. Zakona o hrani (»Narodne novine« broj 46/07. i 155/08.), ministar poljoprivrede, ribarstva i ruralnog razvoja, donosi

PRAVILNIK

O OZNAČAVANJU GOVEĐEG MESA

I. OPĆE ODREDBE

Članak 1.

Ovim se Pravilnikom propisuje sustav označavanja goveđeg mesa kojim se osigurava kontrola sljedivosti, povezanost trupova, polovica, četvrti ili komada mesa s pojedinom životinjom ili skupinom životinja, odstupanja od pojedinih odredbi prilikom njihova označavanja kao i sustav kontrole označavanja goveđeg mesa.

Članak 2.

Pojmovi u ovom Pravilniku imaju sljedeća značenja:

1. Goveđe meso – je meso obuhvaćeno tarifnim oznakama 0201, 0202, 0206 10 95 i 0206 29 91 te se nalazi u Prilogu 1. ovoga Pravilnika i njegov je sastavni dio.

2. Mljeveno meso – je meso iz točke 1. ovoga članka, usitnjeno ili obrađeno u stroju za mljevenje mesa koje sadrži manje od 1% soli,

3. Rasječeno meso – je meso rasječeno na kocke, odreske ili druge oblike kod kojih nije potrebno dodatno rasijecanje te se može kao takvo direktno koristiti za konzumiranje.

4. Obresci mesa – jesu mali komadi mesa namijenjeni konzumaciji dobiveni rasijecanjem, otkoštavanjem ili oblikovanjem mesa.

5. Zapakirano rasječeno meso – je pojedino pakiranje mesa koje se nudi isključivo krajnjem potrošaču ili trgovini. Sastoji se od rasječenog mesa i ambalaže u koju je rasječeno meso zapakirano prije stavljanja na tržište, pri čemu ambalaža u potpunosti ili djelomično zatvara rasječeno meso, na način da sadržaj ne može biti promijenjen bez otvaranja ili vidne promjene ambalaže.

6. Nezapakirano rasječeno meso – je rasječeno meso i ostali komadi mesa namijenjeni krajnjem potrošaču na mjestu prodaje koje nije zapakirano, te će na njegov zahtjev biti nasječeno.

7. Lot – je brojčana oznaka kojom je označena određena količina mesa kojoj se može utvrditi istovjetnost podrijetla koje je zajedno u jednakim uvjetima rasječeno, mljeveno ili pakirano. Kada lot čini meso jedne zaklane životinje za oznaku lota može se koristiti broj ušne markice.

8. Maloprodaja – je rukovanje hranom i/ili obrada, priprema i skladištenje hrane na mjestu prodaje ili isporuke krajnjem potrošaču, a uključuje distribucijske terminale, djelatnosti opskrbe pripremljenom hranom, tvorničke kantine, opskrbe institucija pripremljenom hranom, restorane i druge slične djelatnosti opskrbe hranom, prodavaonice, distributivne centre u supermarketima i veleprodajnim mjestima.

9. Krajnji potrošač – je fizička osoba koja nabavlja meso za konzumaciju a ne koristi ga niti u jednoj fazi poslovanja s hranom.

10. Označavanje – podrazumijeva bilo koje riječi, podatke, trgovačke nazive, nazive robnih marki, slikovne prikaze ili simbole koji se odnose na hranu a koji se nalaze na bilo kojoj ambalaži, dokumentu, obavijesti, etiketi, obruču ili privjesnici koji prate ili se odnose na tu hranu.

11. Subjekt u poslovanju s hranom – fizička ili pravna osoba odgovorna za nesmetanu provedbu odredbi propisa o hrani unutar poslovanja kojim upravlja.

12. Nadležno tijelo – je Ministarstvo poljoprivrede, ribarstva i ruralnog razvoja.

13. Treće zemlje – zemlje koje nisu zemlje članice Europske unije, osim Republike Hrvatske.

Članak 3.

(1) Subjekti u poslovanju s hranom dužni su u proizvodnji i prodaji goveđeg mesa uspostaviti identifikacijski i registracijski sustav podataka o goveđem mesu.

(2) Sustav iz stavka 1. ovoga članka mora osigurati povezanost između goveđeg mesa i životinja od kojih ono potječe tako da je moguća dostupnost podacima o prijemu životinja u klaonicu, označavanju trupa, polovica i četvrti te manjih rasječenih komada goveđeg mesa.

Članak 4.

(1) Kada se formira lot subjekti u poslovanju s hranom trebaju osigurati:

– da svi zajedno rasječeni trupovi ili četvrti u lotu potječu od životinja koje su rođene u istoj zemlji, tovljene u istoj državi ili državama i zaklane u istoj klaonici.

– da su svi trupovi koji pripadaju istom lotu rasječeni u istom objektu za rasijecanje.

– da je ukupna količina mesa u lotu koja je namijenjena mljevenju od životinja zaklanih u istoj državi.

(2) Veličina lota ne smije prelaziti obujam proizvodnje jednog dana, a određuje se:

a) prilikom rasijecanja trupova ili četvrti s obzirom na ukupnu količinu rasječenih trupova i četvrti u tome objektu,

b) prilikom usitnjavanja ili mljevenja mesa s obzirom na to od koliko trupova ili četvrti meso potječe.

(3) Iznimno od stavka 1. alineja 2. ovoga članka za vrijeme proizvodnje rasječenog mesa subjekti u poslovanju s hranom mogu formirati lot od mesa životinja zaklanih u najviše tri različite klaonice i od trupova rasječenih u najviše tri različite rasjekaone.

(4) Iznimno od stavka 1. alineja 2. ovoga članka subjekti u poslovanju s hranom prilikom formiranja lota od obrezaka moraju osigurati da oni potječu od životinja zaklanih u istoj državi.

II. OBVEZAN SUSTAV OZNAČAVANJA GOVEĐEG MESA

Članak 5.

(1) Obvezni sustav označavanja goveđeg mesa mora osigurati povezanost između identifikacije trupa, polovica, četvrti ili komada mesa s pojedinom životinjom ili skupinom životinja tako da je moguće provjeriti točnost podataka na oznaci.

(2) Označavanje iz stavka 1. ovoga članka obavlja se tijekom ili neposredno nakon rasijecanja.

(3) Oznaka sadrži:

a) lot broj,

b) broj odobrene klaonice u kojoj je životinja ili skupina životinja bila zaklana i naziv države u kojoj se klaonica nalazi. Navodi se: »Zaklano u (naziv države) (broj odobrenog objekta)«,

c) broj odobrenog objekta za rasijecanje u kojem je trup ili skupina trupova rasječena i naziv države u kojoj se objekt za rasijecanje nalazi. Navodi se: »Rasječeno u: (naziv države) (broj odobrenog objekta)«,

d) državu rođenja životinje,

e) sve države uzgoja i tova životinje,

f) državu gdje je obavljeno klanje.

(4) Kad goveđe meso potječe od životinja koje su rođene, držane u tovu ili zaklane u istoj državi, na oznaci se navodi: »Podrijetlo (naziv države)«.

Članak 6.

(1) Iznimno od odredbi članka 5. stavka 3. alineja b, c, d i e ovoga Pravilnika subjekti u poslovanju s hranom koji proizvode goveđe mljeveno meso moraju na oznaci navesti: »Proizvedeno u (naziv države)« i »Podrijetlo (naziv države)«.

(2) Subjekti u poslovanju s hranom mogu pri označavanju mljevenog goveđeg mesa dodatno navesti:

– podatke sukladno članku 5. stavku 3. alineja b i c,

– podatke sukladno članku 5. stavku 3. alineja d i e o državi rođenja i državi/državama tova,

– datum kada je proizvedeno mljeveno meso.

Članak 7.

(1) Iznimno od članka 5. stavka 3. alineja b, c, d i e ovoga Pravilnika subjekti u poslovanju s hranom pri označavanju obrezaka trebaju navesti:

– državu klanja životinje od koje obresci potječu na način: »Zaklano u: (naziv države)«,

– državu u kojoj su obresci proizvedeni i odobreni broj objekta u kojem su proizvedeni na način: »Proizvedeno u (naziv države proizvodnje i odobreni broj klaonice)«,

– države u kojima su rođene i tovljene životinje koje čine skupinu na način: »Rođeno i tovljeno u (nazivi država gdje su životinje rođene, uzgojene i tovljene)«,

(2) Iznimno od alineje 3. ovoga članka ako su sve životinje unutar skupine rođene, tovljene i zaklane u istoj državi, subjekti u poslovanju s hranom mogu obreske označavati na način: »Država podrijetla: (naziv države u kojoj su životinje rođene, uzgajane, tovljene i zaklane)«.

Članak 8.

Za goveđe meso dobiveno od životinja koje su tovljene 30 dana ili manje u državi rođenja ili u državi u kojoj je životinja zaklana, nije obavezno navesti te države kao države u kojim je životinja tovljena, pod uvjetom da su ta grla tovljena u drugoj državi u razdoblju dužem od 30 dana.

Članak 9.

Iznimno od članka 5. stavka 3. alineja b i c ovoga Pravilnika subjekti u poslovanju s hranom koji koriste mogućnosti koje su navedene u članku 4. stavak 3. ovoga Pravilnika trebaju pri označavanju zapakiranog rasječenog mesa osim oznaka iz članka 5. stavka 3. alineja d, e i f navesti:

a) državu klanja životinje i odobreni broj klaonice, odnosno klaonica u kojima su zaklane životinje koje formiraju jedan lot na način: »Životinje iz lota zaklane u: (naziv države klanja) (odobreni broj/ brojevi klaonica)«,

b) država u kojoj su trupovi rasječeni i odobreni broj objekta odnosno objekata za rasijecanje gdje su trupovi rasječeni na način: »Rasječeno meso u lotu (naziv države u kojoj je meso rasječeno) (odobreni broj/brojevi objekata za rasijecanje)«.

Članak 10.

(1) Subjekti u poslovanju s hranom trebaju osigurati da formiranje lota od svih nezapakiranih komada mesa koji su u isto vrijeme ponuđeni na prodajnom mjestu krajnjem potrošaču bude u skladu s člankom 4. stavkom 2. ovoga Pravilnika.

(2) Iznimno od članka 5. stavka. 3. alineja b i c na mjestu prodaje krajnjem potrošaču subjekti u poslovanju s hranom moraju označiti sve nezapakirano rasječeno meso ponuđeno na prodaju nazivom države u kojoj su životinje od kojih meso potječe rođene, tovljene i zaklane, iza čega slijedi naziv države u kojoj su trupovi rasječeni.

(3) Meso životinja rođenih i/ili tovljenih i/ili zaklanih u različitim državama koje se nudi na prodaju treba jasno odvojiti jedno od drugoga. Na prodajnom mjestu ovi podaci trebaju biti navedeni tako da krajnji potrošač može lako razlikovati meso različitog podrijetla.

(4) Subjekti u poslovanju s hranom koji svaki dan na prodaju nude nezapakirano rasječeno meso trebaju evidentirati, zajedno s datumom, odobreni broj klaonica u kojima su životinje zaklane i rasjekaone u kojima su rasječene. Takve podatke subjekt daje potrošaču na njegov zahtjev.

(5) Iznimno od odredbi članka 4. stavka 2. alineja b veličina lota kod nezapakiranog rasječenog mesa koje se nudi na prodajnom mjestu može premašiti proizvodnju jednog dana ako su ispunjeni uvjeti iz stavka 2. ovoga članka.

Članak 11.

Uvezeno goveđe meso za koje nisu dostupni svi podaci propisani člankom 5. ovoga Pravilnika treba biti označeno na način: »Podrijetlo: nije – HR« i »Zaklano u: (naziv države)«.

III. DOBROVOLJNI SUSTAV OZNAČAVANJA GOVEĐEG MESA

Članak 12.

(1) Subjekti u poslovanju s hranom mogu dodatno označavati goveđe meso ako su za to dobili odobrenje.

(2) Odobrenje iz stavka 1. ovoga članka izdat će nadležno tijelo na temelju podnesenog zahtjeva i priložene specifikacije za dobrovoljno označavanje goveđeg mesa.

(3) Na oznaci se može navesti:

a) kategorija/spol (npr. bik, krava, tele),

b) naziv proizvođača (naziv gospodarstva, tvrtke),

c) regija (npr. Slavonija, Istra, Baranja),

d) način držanja grla u tovu (npr. na paši),

e) pasmina (npr. simentalac, angus, Charolais),

f) drugi podaci odobreni od nadležnog tijela.

Članak 13.

(1) Pri podnošenju zahtjeva za odobrenje iz članka 12. ovoga Pravilnika subjekti u poslovanju s hranom moraju u specifikaciji za dobrovoljno označavanje goveđeg mesa navesti:

a) podatke koji će se navoditi pri označavanju goveđeg mesa

b) mjere koje će se poduzeti radi osiguranja točnosti podataka,

c) sustav nadzora koji će se provoditi u svim fazama proizvodnje i prodaje, goveđeg mesa, uključujući sustav nadzora koje će provoditi neovisno tijelo ovlašteno od nadležnog tijela i izabranog od subjekta u poslovanju s hranom.

(2) Kada nadležno tijelo odobri predloženu specifikaciju, subjekt u poslovanju s hranom ima pravo označiti goveđe meso, pod uvjetom da oznaka sadrži njihov naziv ili logotip.

(3) Ukoliko u roku od 60 dana od dana podnošenja zahtjeva za odobrenje nadležno tijelo ne izda ili ne odbije zahtjev, te u istom roku ne zatraži dopunu zahtjeva, smatrat će se da je odobrilo specifikaciju i izdalo ovlaštenje za dodatno označavanje goveđeg mesa.

(4) Iznimno od odredbi stavaka 1., 2. i 3. ovoga članka nadležno tijelo može skratiti postupak izdavanja odobrenja na 14 dana u slučaju kada se radi o malim pakiranjima namijenjenim maloprodaji ili kod primarne obrade za individualna pakiranja koja su označena prema odobrenoj specifikaciji i stavljena na tržište treće zemlje s dokazom da nisu na prvotnu oznaku naknadno dodani podaci.

(5) Nadležno tijelo će odbiti specifikaciju koja ne osigurava povezanost između trupa, četvrti ili komada mesa i pojedinačne životinje ili skupine životinja o kojima se radi i kad nije moguće provjeriti točnost podataka na oznaci. Specifikacije kojima je predviđeno označavanje a sadrže netočne ili nedovoljno jasne podatke bit će odbačene.

Članak 14.

(1) Nadležno tijelo će na zahtjev neovisnog tijela izdati ovlaštenje za provedbu nadzora dobrovoljnog označavanja temeljem priloženog dokaza o akreditaciji prema normi HRN EN 45 011.

(2) Troškove kontrola snosi subjekt u poslovanju s hranom koji provodi dobrovoljni sustav označavanja goveđeg mesa.

Članak 15.

(1) Neovisno tijelo provodi redovne kontrole na licu mjesta na temelju analize rizika koja posebice uključuje složenost specifikacije. Nakon obavljenih kontrola sastavlja se izvješće u kojem su obuhvaćeni svi uočeni nedostaci kao i preporučene mjere za otklanjanje istih, te krajnji rokovi.

(2) Neovisno tijelo će u slučaju kada subjekt u poslovanju s hranom ne ukloni nedostatke iz stavka 1. ovoga članka uskratiti pravo na daljnje korištenje specifikacije i o tome obavijestiti nadležno tijelo.

Članak 16.

Nadležno tijelo mora voditi evidencije o broju odobrenih specifikacija kao i podatke o svakom subjektu u poslovanju s hranom odgovornom za provođenje označavanja goveđeg mesa te podatke o neovisnom tijelu odgovornom za provedbu kontrola.

IV. ZAVRŠNE ODREDBE

Članak 17.

(1) Ako subjekt u poslovanju s hranom goveđe meso ne označi u skladu s ovim Pravilnikom, ono mora biti uklonjeno s tržišta sve dok se ne označi.

(2) U slučaju da se nepravilnosti iz stavka 1. ovoga članka ne otklone, takvo se meso ako udovoljava veterinarsko-sanitarnim zahtjevima može koristiti isključivo za preradu.

Članak 18.

Ovaj Pravilnik stupa na snagu 1. siječnja 2010. godine.

Klasa: NP 011-02/09-01/166
Urbroj: 525-02-1-0015/09-1
Zagreb, 24. lipnja 2009.

Ministar
mr. sc. Božidar Pankretić, v. r.

PRILOG 1.

Tarifna oznaka Naziv

0201 Meso od životinja vrste goveda,

svježe ili rashlađeno:

0201 10 00 - trupovi i polovice:

0201 10 00 10 - - teletina

0201 10 00 20 - - junetina

0201 10 00 30 - - govedina

0201 10 00 90 - - ostalo

0201 20 - ostali komadi s kostima:

0201 20 20 - - kompenzirane četvrtine:

0201 20 20 10 - - - teletina

0201 20 20 20 - - - junetina

0201 20 20 30 - - - govedina

0201 20 20 90 - - - ostale

0201 20 30 - - neraskomadane ili raskomadane

prednje četvrtine:

0201 20 30 10 - - - teletina

0201 20 30 20 - - - junetina

0201 20 30 30 - - - govedina

0201 20 30 90 - - - ostale

0201 20 50 - - neraskomadane ili raskomadane

stražnje četvrtine:

0201 20 50 10 - - - teletina

0201 20 50 20 - - - junetina

0201 20 50 30 - - - govedina

0201 20 50 90 - - - ostale

0201 20 90 - - ostali:

0201 20 90 10 - - - teletina

0201 20 90 20 - - - junetina

0201 20 90 30 - - - govedina

0201 20 90 90 - - - ostali

0201 30 00 - bez kostiju:

0201 30 00 10 - - teletina

0201 30 00 90 - - ostalo

0202 Meso od životinja vrste goveda,

smrznuto:

0202 10 00 - trupovi i polovice:

0202 10 00 10 - - teletina

0202 10 00 20 - - junetina

0202 10 00 30 - - govedina

0202 10 00 90 - - ostalo

0202 20 - ostali komadi s kostima:

0202 20 10 - - kompenzirane četvrtine:

0202 20 10 10 - - - teletina

0202 20 10 20 - - - junetina

0202 20 10 30 - - - govedina

0202 20 10 90 - - - ostale

0202 20 30 - - neraskomadane ili raskomadane

prednje četvrtine:

0202 20 30 10 - - - teletina

0202 20 30 20 - - - junetina

0202 20 30 30 - - - govedina

0202 20 30 90 - - - ostale

0202 20 50 - - neraskomadane ili raskomadane

stražnje četvrtine:

0202 20 50 10 - - - teletina

0202 20 50 20 - - - junetina

0202 20 50 30 - - - govedina

0202 20 50 90 - - - ostale

0202 20 90 - - ostali:

0202 20 90 10 - - - teletina

0202 20 90 20 - - - junetina

0202 20 90 30 - - - govedina

0202 20 90 90 - - - ostali

0202 30 - bez kostiju:

0202 30 10 - - prednje četvrtine, cijele ili

raskomadane u najviše pet komada,

svaka u jednom bloku;

»kompenzirane« četvrtine

u dva bloka, od kojih jedan

sadrži prednju četvrtinu, cijelu

ili raskomadanu u najviše pet

komada, a drugi dio zadnju

četvrtinu osim filea u jednom

komadu:

0202 30 10 10 - - - teletina

0202 30 10 20 - - - govedina

0202 30 10 90 - - - ostale

0202 30 50 - - »crop«, vrat s potplećkom

(»chuck and blade«) i prsa s

donjim dijelom plećke:

0202 30 50 10 - - - teletina

0202 30 50 20 - - - govedina

0202 30 50 90 - - - ostalo

0202 30 90 - - ostalo:

0202 30 90 10 - - - teletina

0202 30 90 20 - - - govedina

0202 30 90 90 - - - ostalo

0206 10 95 - - - unutarnja prepona, mišićna i

tetivna

- od životinja vrste goveda,

smrznuti:

0206 29 91 - - - - unutarnja prepona,

mišićna i tetivna

Pravilnik, NN 75/2009-1810